CCCXCIV.  Ad Hartwicum Bremensem episcopum.--Commendat ei Wibaldum abbatem, et ut ablata Kaminatensis Ecclesiae praedia restitui faciat.   (Anno 1150, Jun.) [  Ibid.  ]
EUGENIUS episcopus, servus servorum Dei, H. venerabili fratri Bremensi archiepiscopo, salutem et apostolicam benedictionem.
Episcopalis officii est venerabilia loca et personas diligere, et eas in suis necessitatibus confovere. Ideoque confraternitatem tuam pro dilecto filio nostro Wibaldo Corbeiensi abbate duximus exorandam, quatenus eum fraterna charitate honores et diligas, et praedia Kaminatensis Ecclesiae, quae in tuo episcopatu consistunt, maxime illa, quae abbatissa Juditha post depositionem suam alienare praesumpsit, recuperare et manutenere pro tui officii debito adjuves.